Source: https://www.slov-lex.sk/pravne-predpisy/SK/ZZ/1996/177/vyhlasene_znenie.html
Timestamp: 2020-07-03 23:53:50+00:00

Document:
177/1996 Z.z. - Vyhláška Ministerstva obrany Sloven... - SLOV-LEX
177/1996 Z.z./
177/1996 Z. z.
z 3. júna 1996
o vykonávaní geodetických a kartografických činností pre potreby obrany štátu
Ministerstvo obrany Slovenskej republiky podľa § 28 ods. 2 zákona Národnej rady Slovenskej republiky č. 215/1995 Z. z. o geodézii a kartografii ustanovuje:
Táto vyhláška ustanovuje podrobnosti o vykonávaní geodetických a kartografických činností pre potreby obrany štátu.
Vykonávanie geodetických a kartografických činností pre potreby obrany štátu
Fyzické osoby a právnické osoby oprávnené vykonávať činnosti v odbore geodézie a kartografie1) môžu pre potreby obrany štátu vykonávať tieto geodetické a kartografické činnosti:
budovanie a údržba podrobného bodového poľa,
gravimetrické merania,
mapovanie,
zabezpečovanie leteckého meračského snímkovania,
fotogrametrické spracovanie leteckých meračských snímok,
zber informácií o území,
tvorba a spracovanie tlačových podkladov pre tlač topografických máp,
spracovanie informácií o území a ich distribúcia.
Geodetické systémy
Geodetické činnosti pre potreby obrany štátu sa vykonávajú v týchto geodetických systémoch:
Svetový geodetický systém 1984 (záväzná skratka „WGS 84“),
Súradnicový systém 1942 (záväzná skratka „S-42“),
Baltský výškový systém po vyrovnaní (záväzná skratka „Bpv“),
Gravimetrický systém 1971 (záväzná skratka „S-Gr 1971“).
Po spresnení geodetických systémov pre potreby obrany štátu na základe nových meraní alebo výpočtov sa v ich názve alebo v záväznej skratke doplní posledné dvojčíslie roku zavedenia spresnenia.
Svetový geodetický systém 1984 je definovaný
základnými konštantami a = 6 378 137 m, GM = 3 986 005 x 108 m3.s-2, J2 = 108 263 x 10-8, ω = 7 292 115 x 10-11 rad.s-1, kde „a“ je dĺžka hlavnej polosi ekvipotenciálneho elipsoidu, „GM“ je geocentrická gravitačná konštanta, „J2“ je zonálny geopotenciálny koeficient druhého stupňa a „ω“ je uhlová rotácia Zeme,
súborom súradníc bodov, ktoré určujú dráhy družíc Globálneho polohového systému NAVSTAR.
Súradnicový systém 1942 je definovaný
Krasovského elipsoidom s parametrami a = 6 378 245 m, f = 1:298,3, kde „a“ je dĺžka polosi, „f“ je sploštenie,
Gaussovým priečnym konformným valcovým zobrazením v 6o poludníkových pásoch v Krügerovej úprave,
súborom súradníc bodov astronomicko-geodetickej siete z medzinárodného vyrovnania.
Baltský výškový systém po vyrovnaní je definovaný
referenčným bodom, ktorým je nula morského vodočtu v Kronštadte,
súborom normálnych výšok bodov z medzinárodného vyrovnania nivelačných sietí východoeurópskych štátov.
Gravimetrický systém 1971 je definovaný hodnotami tiažového zrýchlenia bodov Medzinárodného etalónového gravimetrického polygónu (Krakov – Budapešť, časť Javorina – Slovenské Ďarmoty); tiažové zrýchlenie je vyjadrené v Postupimskom tiažovom systéme, ktorý je opravený o konštantnú hodnotu -14.10-5 m.s-2.
Vojenské štátne mapové dielo
Vojenským štátnym mapovým dielom sú
topografické mapy záujmového priestoru Armády Slovenskej republiky v základnom mierkovom rade 1:25 000, 1:50 000, 1:100 000, 1:200 000, 1:500 000, 1:1 000 000,
špeciálne mapy pre potreby obrany štátu.
Záväznými lokalizačnými štandardami vojenského štátneho mapového diela sú súradnicový a výškový geodetický systém, klad, rozmery a označenie mapových listov a obsah máp.
Vojenské štátne mapové dielo je vytvorené v Súradnicovom systéme 1942.
V osobitných prípadoch možno do súčasného vojenského štátneho mapového diela vykonať dotlač súradnicovej siete ľubovoľného zobrazovacieho systému.
Výškové údaje vojenského štátneho mapového diela sa uvádzajú v Baltskom výškovom systéme po vyrovnaní.
Klad mapových listov vojenského štátneho mapového diela vychádza z delenia topografickej mapy v mierke 1:1 000 000.
Klad a rozmery mapových listov malých a stredných mierok sú odvodené
pre mapu v mierke 1:500 000 delením mapového listu v mierke 1:1 000 000 na štvrtiny,
pre mapu v mierke 1:200 000 delením mapového listu v mierke 1:1 000 000 na 36 dielov v 6 stĺpcoch a 6 vrstvách,
pre mapu v mierke 1:100 000 delením mapového listu v mierke 1:1 000 000 na 144 dielov v 12 stĺpcoch a 12 vrstvách.
Klad a rozmery mapových listov stredných mierok sú odvodené z kladu mapového listu v mierke 1:100 000
pre mapu v mierke 1:50 000 delením mapového listu v mierke 1:100 000 na štvrtiny,
pre mapu v mierke 1:25 000 delením mapového listu v mierke 1:50 000 na štvrtiny.
Pre špeciálne mapy pre potreby obrany štátu sa používajú osobitné klady mapových listov.
Označenie mapových listov vojenského štátneho mapového diela
Vrstvy medzinárodnej mapy sveta v mierke 1:1 000 000 sú označené veľkými písmenami abecedy A až V, začínajúc od rovníka na sever po štvorstupňových pásoch. K označeniu vrstvy sa za spojovník pripojí číslo šesťstupňového pásu číslované od poludníka 180o na východ arabskými číslicami od 1 do 60.
Označenie mapových listov v mierke 1:500 000 pochádza z označenia mapy v mierke 1:1 000 000 a veľkého písmena A, B, C, D za spojovníkom, pričom ľavý horný list je označený písmenom A, pravý horný list písmenom B, ľavý dolný list je označený písmenom C a pravý dolný list písmenom D.
Označenie mapových listov v mierke 1:200 000 sa skladá z označenia mapy v mierke 1:1 000 000 a rímskej číslice I až XXXVI za spojovníkom, pričom sa čísluje zľava doprava a zhora nadol.
Označenie mapových listov v mierke 1:100 000 sa skladá z označenia mapy v mierke 1:1 000 000 a arabskej číslice 1 až 144 za spojovníkom, pričom sa čísluje zľava doprava a zhora nadol.
Označenie mapových listov v mierke 1:50 000 je tvorené označením mapy v mierke 1:100 000 a veľkým písmenom abecedy A, B, C, D za spojovníkom, pričom ľavý horný list je označený písmenom A, pravý horný list písmenom B, ľavý dolný list je označený písmenom C a pravý dolný list písmenom D.
Označenie mapových listov v mierke 1:25 000 sa skladá z označenia mapy v mierke 1:50 000 a malého písmena abecedy a, b, c, d za spojovníkom, pričom ľavý horný list je označený písmenom a, pravý horný list písmenom b, ľavý dolný list je označený písmenom c a pravý dolný list písmenom d.
Označenie mapových listov všetkých mierok sa doplní názvom najväčšieho sídla z územia zobrazeného na mape.
Geografický informačný systém pre potreby obrany štátu
Geografický informačný systém pre potreby obrany štátu sa skladá z
Vojenského topografického informačného systému o území, ktorý obsahuje rastrové a vektorové údaje o topografických a geografických objektoch zo záujmového územia,
Geodetického a geofyzikálneho informačného systému, ktorý obsahuje geodetické a geofyzikálne údaje a systém vedecko-technických výpočtov,
Informačného systému leteckého meračského snímkovania, ktorý umožňuje evidenciu originálov leteckých meračských snímok a odvodenín z nich a plánovanie leteckého meračského snímkovania,
Metainformačného systému, ktorý poskytuje informácie o dostupnosti, aktuálnosti a štruktúre geodetických, geografických, topografických a iných územne orientovaných informácií.
Letecké meračské snímkovanie a letecký diaľkový prieskum Zeme
Letecké meračské snímkovanie a letecký diaľkový prieskum Zeme môžu vykonávať fyzické osoby a právnické osoby na základe súhlasu Ministerstva obrany Slovenskej republiky.2)
Žiadosť o vydanie súhlasu na vykonávanie leteckého meračského snímkovania a leteckého diaľkového prieskumu Zeme obsahuje
určenie vykonávateľa leteckého snímkovania,
presné určenie a vymedzenie priestoru leteckého snímkovania,
určenie dátumu a času vykonania leteckého snímkovania (letový plán),
účel snímkovania, na aký sa má súhlas vydať,
druh lietajúceho zariadenia, z ktorého sa vykoná letecké snímkovanie,
vyznačenie náletových osí,
mierku snímkovania,
plánovaný počet snímok,
výšku letu,
typ záznamového zariadenia s uvedením konštanty komory,
použité záznamové médium,
prekryt.
Oznámenie fyzických osôb a právnických osôb o nadobudnutí prvotných materiálov leteckého meračského snímkovania a leteckého diaľkového prieskumu Zeme3) obsahuje
druh použitej záznamovej techniky,
druh nosného média,
druh záznamu,
spektrálne pásmo, ak ide o materiály leteckého diaľkového prieskumu Zeme,
priečny a pozdĺžny prekryt snímok,
zákres lokality do Základnej mapy Slovenskej republiky v mierke 1:50 000,
počet snímok.
Do archívu sa po využití ukladajú prvotné materiály leteckého meračského snímkovania a leteckého diaľkového prieskumu Zeme3) doplnené o
základné charakteristiky snímkového letu (výška, počasie),
údaje o nosičoch a záznamových zariadeniach,
hodnotenie fotografickej a fotogrametrickej kvality záznamov,
možnosti a spôsoby lokalizácie prvotných záznamov,
kópie záznamov o kalibrácii a kalibračných prvkoch použitého záznamového zariadenia.
Preukaz oprávňujúci na vstup na cudzie nehnuteľnosti
Preukaz oprávňujúci na vstup na cudzie nehnuteľnosti na účely vykonávania geodetických a kartografických činností pre potreby obrany štátu obsahuje
názov orgánu, ktorý preukaz vydáva, dobu platnosti preukazu, dátum vydania, podpis a odtlačok pečiatky orgánu vydávajúceho preukaz,
meno, priezvisko, rodné číslo a číslo občianskeho preukazu držiteľa preukazu oprávňujúceho na vstup na cudzie nehnuteľnosti,
činnosti, ktoré je držiteľ preukazu oprávnený vykonávať, a územnú pôsobnosť.
Vzor preukazu oprávňujúceho na vstup na cudzie nehnuteľnosti je uvedený v prílohe vyhlášky.
Táto vyhláška nadobúda účinnosť 1. júla 1996.
Ján Sitek v. r.
Príloha vyhlášky Ministerstva obrany Slovenskej republiky č. 177/1996 Z. z.
Prevziať prílohu - Vzor - Preukaz o oprávnení na vstup na cudzie nehnuteľnosti
§ 5 zákona Národnej rady Slovenskej republiky č. 215/1995 Z. z. o geodézii a kartografii.
§ 4 ods. 4 zákona Národnej rady Slovenskej republiky č. 215/1995 Z. z.
§ 12 ods. 1 písm. c) zákona Národnej rady Slovenskej republiky č. 215/1995 Z. z.
§ 2 Vykonávanie geodetických a kartografických činností pre potreby obrany štátu
§ 9 Označenie mapových listov vojenského štátneho mapového diela
§ 10 Geografický informačný systém pre potreby obrany štátu
§ 11 Letecké meračské snímkovanie a letecký diaľkový prieskum Zeme
§ 12 Preukaz oprávňujúci na vstup na cudzie nehnuteľnosti
Číslo: 177/1996 Z. z.
Názov: Vyhláška Ministerstva obrany Slovenskej republiky o vykonávaní geodetických a kartografických činností pre potreby obrany štátu
Dátum schválenia: 03.06.1996
Dátum vyhlásenia: 25.06.1996
Nachádza sa v čiastke: 64/1996
2. 01.07.1996 - 30.04.2007

References: § 28

§ 5

§ 4

§ 12

§ 2

§ 9

§ 10

§ 11

§ 12